Dennis Flydtkjær (DF), 2014-04-03:
Det er jo en dybt mærkværdig situation, at vi overhovedet har behov for at have den her diskussion her i dag.
Situationen er jo den, at der kom et brev fra en embedsmand i EU i april sidste år om, at man mente, at optjeningsprincippet skulle være i strid med EU-retten.
Regeringen valgte så fra starten af at ændre praksis og administrere i strid med noget lovgivning, der var vedtaget af et flertal her i Folketinget.
Man valgte ikke engang at komme med et lovforslag fra starten af, men man lod det trække ud til i år, hvor det sendes i høring, og man ønsker ikke at indgå i forhandlinger med partierne før en gang i foråret.
Og det gør jo så, at vi sidder i den specielle situation i dag, at regeringen har lagt sig fladt ned uden at have flertal bag sig i Folketinget.
Jeg synes jo egentlig talt, at det er dybt mærkværdigt, at det overhovedet er nødvendigt at have det her forslag, fordi det jo sådan set burde være sådan i et retssamfund, at når Folketinget har vedtaget en lov, så er det den, man administrerer efter.
Jeg kan sige sådan overordnet, at det vigtige for Dansk Folkeparti ikke er beløbet på børnechecken i den her sag; det er sådan set det principielle i det.
Vi mener ikke, at det er rimeligt, at man kan optjene ret til børnecheck fra dag et med en meget minimal indsats; man skal blot have et fritidsjob på 9 timer om ugen, f.eks. en god avisrute, kunne man sige.
Og børnene behøver ikke engang at være her i landet, for at man har ret til børnecheck; det synes vi ganske enkelt ikke er rimeligt.
Derfor er det her mere en principiel diskussion om, om vi ønsker at have et samfund, hvor man kan få velfærdsydelser på den måde.
Jeg forstår godt, at der er rigtig mange danskere derude, der føler sig provokeret af den her debat.
De har måske betalt skat i 20 eller 30 år, og så kan de se folk fra andre lande komme hertil med en avisrute i hånden og få del i nøjagtig de samme ydelser.
Så jeg synes, at det er rigtig godt, at vi har haft det her optjeningsprincip igennem en årrække.
Jeg vil også sige, at jeg sådan set hellere så, at man gjorde, som man lægger op til i det næste forslag, vi skal behandle, fra Enhedslisten, hvor man siger, at man sådan set kun skal udbetale børnecheck til børn, der opholder sig i Danmark.
Når man kigger på, hvad regeringen så skulle have gjort tilbage i april sidste år, efter at man fik den henvendelse fra embedsmanden i Europa-Kommissionen, så skulle man have startet med at tage dialogen med Europa-Kommissionen og sige: Det her synes vi ikke er rimeligt.
Det er ikke det, der nogen sinde har været meningen med forordningen.
Vi synes jo, at det kun ville være logisk, at en regering, som har et Folketing bag sig, som har sagt, at der skal være et optjeningsprincip, også forsvarer danske interesser.
Det er egentlig totalt ulogisk, at man har den anden situation, nemlig at man arbejder imod et flertal i Folketinget, imod de danske interesser, imod et kæmpe flertal i befolkningen, hvor meningsmålingerne viser, at danskerne faktisk mener, at der skal være et optjeningsprincip.
Omvendt man kan også sige, at det er klart, at hvis man så havde fået den dom ved domstolen, var vi nødt til at rette ind.
Det er noget helt andet, men så er det også en domstol, der har foretaget en juridisk vurdering af det og sagt, at her er nogle ting, som ikke hænger sammen.
Så er vi også klar til i Dansk Folkeparti at rette ind, men ikke før man har fået taget den her sag.
Så vil jeg også nævne, at jeg synes, at det her som sagt er meget principielt, men det er ikke kun, som jeg tror regeringen synes det er, et lille bump på vejen rent økonomisk, som hedder børne- og ungeydelsen.
Det her er jo en langt bredere debat.
Det et jo kommet frem, at det er helt op mod – var det 123 forskellige ydelser? – man kan få del i som vandrende arbejdstager.
Det er jo alt fra sygedagpenge, almindelige dagpenge, kontanthjælp til kørselsfradrag.
Der var en historie fremme om, at hvis man som østeuropæisk vandrende arbejdstager fik kørselsfradrag, fik fradrag for dobbelt husførelse og så måske oveni fik børnecheck, så betalte man altså ingenting i skat i Danmark.
Og det er altså svært at forestille sig ret mange, som synes, at det er rimeligt, måske på nær lige dem, der sidder i et regeringsparti.
Det er altså en bombe under det danske velfærdssamfund, hvis man på den måde kan hive ydelser ud, uden overhovedet at have bidraget.
Vi er selv medforslagsstillere på det, så det kommer nok ikke bag på nogen.